3 dood, 10 beseer toe taxi boom tref(Argieffoto: ER24) Drie mense is dood en tien beseer toe ’n minibustaxi Woensdagmiddag in Westonaria in Gauteng teen ’n boom gebots het. Russel Meiring, woordvoerder van ER24, sê paramedici is gister omstreeks 16:00 na die toneel in Jan Blignautweg ontbied waar drie mense dood verklaar is. Tien ander mense, van wie vier met kritieke beserings, is op die toneel behandel voordat drie van die kritiek beseerdes per lugambulans na ’n hospitaal vervoer is. Die res van die pasiënte is per ambulans vir verdere mediese behandeling na hospitale geneem. Die oorsaak van die ongeluk word ondersoek.